KIRJALLINEN KYSYMYS P-3393/01 esittäjä(t): Fernando Fernández Martín (PPE-DE) komissiolle. AKT-valtioiden liittyminen tietoyhteiskuntaan.



Virallinen lehti nro 172 E , 18/07/2002 s. 0051 - 0052



KIRJALLINEN KYSYMYS P-3393/01 esittäjä(t): Fernando Fernández Martín (PPE-DE) komissiolle (6. joulukuuta 2001) Aihe: AKT-valtioiden liittyminen tietoyhteiskuntaan Kolmannessa AKT-valtioiden edustajien yhteisessä edustajakokouksessa lokakuussa 2001 komissio ja Euroopan parlamentti sitoutuvat järjestämään kokouksia ja seminaareja AKT-valtioiden liittymisestä tietoyhteiskuntaan. Näiden kokousten pitäisi toimia keskustelu- ja aloitefoorumina toteuttamiskelpoisten hankkeiden edistämiseksi Genevessä 2003 ja Tunisiassa 2005 järjestettäviin tietoyhteiskuntaa koskeviin huippukokouksiin liittyen. Ottaen huomioon, miten on korostettu AKT-valtioiden liittymistä tietoyhteiskuntaan, onko komissio laatinut kokous- ja seminaarikalenterin, joka koskee tätä tärkeää lähentymistä? Mitä aloitteita komissio aikoo ehdottaa helpottaakseen AKT-maiden liittymistä tietoyhteiskuntaan? Poul Nielsonin komission puolesta antama vastaus (17. tammikuuta 2002) Afrikan, Karibian ja Tyynenmeren valtioiden (AKT) sekä EU:n yhteinen parlamentaarinen edustajakokous antoi 1. marraskuuta 2001 päätöslauselman 3228 AKT-maiden keinoista osallistua maailmanlaajuiseen viestintään osana kestävän kehityksen edistämistä sekä tällaisen osallistumismahdollisuuden tarpeellisuudesta. Päätöslauselman 60 kohdassa komissiota ja parlamenttia kehotetaan järjestämään maailman tietoyhteiskuntahuippukokousta valmistelevia kokouksia. Päätöslauselman 64 kohdassa edustajakokousta kehotetaan järjestämään asiaa käsittelevä seminaari seuraavassa istunnossaan, joka pidetään Etelä-Afrikassa. Maailman tietoyhteiskuntahuippukokouksen valmisteluprosessi on loppusuoralla. Valmistelevia konferensseja (PrepCom) järjestetään kolme: yksi kesällä 2002, yksi keväällä 2003 ja yksi syksyllä 2003. Lisäksi on tarkoitus järjestää alueellisia konferensseja. Afrikan konferenssista vastaa todennäköisesti YK:n Afrikan talouskomissio. Koska yhteisö on toimivaltainen monissa tietoyhteiskuntaan liittyvissä kysymyksissä, se aikoo osallistua huippukokoukseen täysjäsenenä ja toimia aktiivisesti sen valmistelemiseksi, tapahtuipa se sitten valmistelevissa tai alueellisissa konferensseissa. Komissio ei kuitenkaan suunnittele uusia tapahtumia vaan aikoo antaa panoksensa monissa jo järjestettäviksi sovituissa tilaisuuksissa. Yhteisen parlamentaarisen edustajakokouksen seuraavaan istuntoon suunniteltu seminaari on edustajakokouksen oma aloite, ei komission. Komissio on tarvittaessa valmis avustamaan sen valmisteluissa. AKT-maiden alueella on käynnissä useita tieto- ja viestintätekniikkaulottuvuuden sisältäviä ohjelmia mutta ei yhtään nimenomaan tietoyhteiskunnalle omistettua ohjelmaa. Sellainen on kuitenkin suunnitteilla Intian valtameren maille; ohjelmaa arvioidaan parhaillaan, ja Karibian alueen maiden kanssa käydään keskusteluja niiden liittymiseksi siihen Euroopan kehitysrahastosta (EKR) maksettavin varoin. Latinalaisen Amerikan maat katetaan @LIS-ohjelmasta. Nykyisten toiminta- ja rahoituskehysten puitteissa voidaan harkita samantyyppisten ohjelmien laatimista Afrikan alueelle yhdeksännen EKR:n ohjelmasuunnittelun yhteydessä.